Politiet skønnede 30.000, mens Københavns Borgerrepræsentation mente det var tættere på 40.000 danskere, der var samlet på Østerbro i København mandag aften for at mindes ofrene fra weekendens tragiske skudattentater i hovedstaden, hvor to civile blev dræbt og fem betjente blev såret.

Én af de mange, der var kommet til mindehøjtideligheden var 16-årig Majid. Han var berørt af hændelsen og havde noget på hjerte – derfor havde han skrevet et digt til lejligheden.

- Vi skal lære at leve sammen og respekterer hinanden. Den eneste, der skal peges fingrer af, er gerningsmanden, lød et af rimene, før digtet blev rundet af med ordene:

- Blomster, lys, stolthed og ære. Lad os alle af denne hændelse lære.

Han sammenligner sig selv med ”16-årige Peter” og føler, at der bliver generaliseret for meget og ind imellem set skævt til muslimer.

- Vi er begge to 16 år. Vi går begge to i 1.G. Og fordi der er en, der foretager sådan en forfærdelig handling, så skal det ikke gå ud over Majid, siger han og uddyber.

- For mig er vi alle bare borgere i Danmark. Vi skal ikke sætte folk i bås efter race, religion osv.. Det betyder ikke noget, siger han.

Hør hele interviewet – og digtet – i klippet ovenfor.